**Sheer Heart Attack** on brittiläisen Queen-yhtyeen marraskuussa 1974 ilmestynyt kolmas albumi, joka merkitsi yhtyeen läpimurtoa sekä Britanniassa että Yhdysvalloissa. Se nousi Britanniassa listakakkoseksi sekä ensimmäisenä Queen-albumina Yhdysvaltain top 20:een sijan 12 muodossa. Albumilla on muun muassa solisti Freddie Mercuryn säveltämä singlehitti "Killer Queen" sekä kitaristi Brian Mayn kirjoittama, livesuosikiksi muodostunut "Now I’m Here". Musiikillisesti kahta edeltäjäänsä pop-tyylisempi albumin ovat Queenin fanit usein äänestäneet yhtyeen viiden parhaimman levyn joukkoon kuuluvaksi.

Brian May, joka oli sairastunut edellisen Amerikan-kiertueen aikana hepatiittiin ja myöhemmin pohjukaissuolihaavaan, oli poissa monista nauhoitussessioista. Niinpä hän soitti osuutensa myöhemmin valmiiden taustojen päälle.

Albumin tyyli ja työstö
-----------------------

*Sheer Heart Attack* on Queenin kahta edellisalbumia popmaisempi sekä "bändivoittoisempi". Jälkimmäistä seikkaa ei ollut mahdollista toteuttaa kunnolla edellislevyjen kohdalla, sillä ne oli äänitetty epäsäännöllisissä olosuhteissa. Esimerkiksi vuonna julkaistu 1973 esikoisalbumi *Queen* nauhoitettiin tilanteissa, jolloin kukaan muu ei käyttänyt studiota. Nyt levy päästiin äänittämään rauhassa ilman vastaavia häiriötekijöitä. Nauhoituksissa riitti kuitenkin ongelmia, sillä kitaristi Brian May oli sairastunut hepatiittiin kesken Amerikan-kiertueen toukokuussa 1974. Elokuussa 1974 hän oli jälleen sairaalahoidossa, pohjukaissuolihaavan vuoksi. May joutui jättämään sessioita väliin ja nauhoittamaan kitara- ja lauluosuutensa myöhemmin. May on myöhemmin todennut, että kaikki nämä ongelmat huomioon ottaen, yhtye on ollut täysin tyytymätön nauhoitusten lopputulokseen. Rumpali Roger Taylor pitää levyä henkilökohtaisena suosikkinaan Queen-albumeista:

> »Se on suosikkini. [...] Se on paljon ytimekkäämpi [kuin edellislevyt]. Se on todella kirjava ja dynaaminen. Sen erilaiset soundit olivat miellyttävät.»   
> (Roger Taylor, rumpali.)
> 
> 

Albumi äänitettiin neljässä eri studiossa (Trident, Wessex, Rockfield ja Air) ympäri Englantia ja Walesia heinäkuun ja syyskuun 1974 välisenä aikana. Albumin tuotti yhtye itse Roy Thomas Bakerin kanssa, mutta myös äänittäjä Mike Stonen osuutta on korostettu.

Yleistä kappaleista
-------------------

Brian Mayn kirjoittama avauskappale "Brighton Rock" edustaa musiikillisesti tyypillistä varhaista Queenia. Siitä tuli myös albumin ilmestyessä suosittu livenumero ja sisältää Brian Mayn yksinään soittaman väliosan. Yläluokkaisesta prostituoidusta kertova "Killer Queen" on Freddie Mercurylle tyypillinen korkea- ja ala-kulttuuria sekoittava aihe. Kappale oli myös yhtyeen läpimurtosingle – se nousi Britanniassa sijalle 2 ja Yhdysvaltain Billboard Hot 100 -listalla sijalle 12. Se on samalla albumin tunnetuin kappale ja Mercury voitti sillä myöhemmin ensimmäisen Ivor Novello -palkintonsa. Kappaleen "Tenement Funster" laulaa rumpali Roger Taylor. "Lily of the Valley" on Mercuryn työstämä pianoballadi. Brian May kirjoitti A-puolen päättävän kappaleen "Now I’m Here" ollessaan hoidettavana sairaalassa pohjukaissuolihaavan vuoksi keskellä äänityksiä elokuussa 1974. Kappale sai musiikillisen inspiraationsa Mott the Hoople -yhtyeeltä, jonka kanssa Queen oli kiertänyt. Siitä muodostui livesuosikki.

"Stone Cold Crazy" -kappaletta pidetään yhtenä varhaisimmista speed metalia ennakoineista kappaleista. Se on myös yhtyeen ensimmäinen kappale, joka on merkitty yhtyeen yhdessä tekemäksi, vaikkakin solisti Mercuryn entinen yhtye Wreckage oli esittänyt sen varhaista versiota jo 1960-luvun lopulla. Muun muassa Metallica esitti siitä oman versionsa vuonna 1992. "Dear Friends" on levyn parhaimmistoon kuuluvaksi laskettu rauhallinen kappale, jossa pianoa soittaa tavallisuudesta poiketen Brian May. Karibialaisvaikutteinen "Misfire" oli basisti John Deaconin ensimmäinen Queenille tekemä kappale. "Bring Back That Leroy Brown" puolestaan on banjovoittoinen pastissi.

Rumpali Roger Taylorin kirjoittama nimikappale "Sheer Heart Attack" julkaistiin vasta vuonna 1977 albumilla *News of the World*. Freddie Mercuryn mukaan kappale ei vuonna 1974 ollut vielä aivan valmis.

Kansitaide
----------

Levyn kannen valokuvasi edellisalbumi *Queen II:n* kannen tavoin yhtyeen jäsenten ystävä Mick Rock. Uniikin lopputuloksen saavuttamiseksi soittajat voideltiin vaseliinilla ja sen jälkeen kasteltiin vedellä, mikä loi erikoisennäköisen lopputuloksen. Freddie Mercury totesi myöhemmin, että kuvaussessio oli "kidutusta".

Julkaisu ja vastaanotto
-----------------------

Albumi julkaistiin alun perin vinyylilevynä ja C-kasettina Britanniassa 8. marraskuuta 1974. 42 listaviikon aikana albumi oli parhaillaan 2. myydyin albumi ja se palkittiin kultalevyllä 1. tammikuuta 1975 sekä platinalevyllä 7. kesäkuuta 1982. Yhdysvalloissa albumi julkaistiin 12. marraskuuta 1974. 32 listaviikon aikana albumi nousi 12. sijalle ja se palkittiin kultalevyllä sekä myöhemmin, kuten Britanniassa, platinalevyllä.

Vuonna 1986 albumi julkaistiin ensimmäisen kerran CD-levynä. Hollywood Records julkaisi albumin uudelleen vuonna 1991 bonuskappaleen kera. Vuosina 1993–94 albumi julkaistiin CD:nä Euroopassa ja Japanissa sekä vuonna 1998 Japanissa. Albumi julkaistiin remasteroituna CD-levynä Japanissa vuosina 2001 ja 2004. Euroopassa remasteroitu levy japanilaisin kansin julkaistiin 12. heinäkuuta 2004.

Kappaleet
---------

**A-puoli**

1. Brighton Rock – 5.08 (säv. Brian May)
2. Killer Queen – 2.57 (säv. Freddie Mercury)
3. Tenement Funster – 2.48 (säv. Roger Taylor)
4. Flick of the Wrist – 3.46 (säv. Mercury)
5. Lily of the Valley – 1.43 (säv. Mercury)
6. Now I’m Here – 4.10 (säv. May)

**B-puoli**

1. 
2. In the Lap of the Gods – 3.20 (säv. Mercury)
3. Stone Cold Crazy – 2.12 (säv. Mercury/May/John Deacon/Taylor)
4. Dear Friends – 1.07 (säv. May)
5. Misfire – 1.50 (säv. Deacon)
6. Bring Back That Leroy Brown – 2.13 (säv. Mercury)
7. She Makes Me (Stormtrooper in Stilettoes) – 4.08 (säv. May)
8. In the Lap of the Gods Revisited – 3.42 (säv. Mercury)

### Vuoden 1991 CD-painoksen bonuskappale

14. Stone Cold Crazy (1991 Remix) – 2.16 (säv. Queen, sov. Michael Wagener)

Singlet
-------

* "Killer Queen" (Mercury) / "Flick of the Wrist" (singleversio) (Mercury) – 1974
* "Now I’m Here" (May) / "Lily of the Valley" (singleversio) (Mercury) – 1975

Kokoonpano
----------

* Freddie Mercury – laulu, koskettimet
* Roger Taylor – rummut, laulu, lyömäsoittimet
* Brian May – kitara, laulu, piano, ukulele-banjo
* John Deacon – bassokitara, akustinen kitara

Lähteet
-------

1. 1 2  *Sheer Heart Attack*  2005. Queen – Royal Legend.  Arkistoitu 4.9.2007. Viitattu 24.12.2006. (englanniksi)
2. ↑  Sheer Heart Attack by Queen rateyourmusic.com. Viitattu 18.8.2012.  (englanniksi)
3. ↑  *Sheer Heart Attack* Andy's Queen Page. Viitattu 25.12.2006. (englanniksi)
4. ↑  Chart Stats - Queen - Sheer Heart Attack chartstats.com. Viitattu 13.10.2010.  (englanniksi)
5. ↑  Search - RPM - Library and Archives Canada collectionscanada.gc.ca. Viitattu 13.10.2010.  (englanniksi)
6. ↑  Tous les Albums de chaque Artiste infodisc.fr. Viitattu 13.10.2010.  (ranskaksi)
7. ↑  Pennanen, Timo: *Sisältää hitin, levyt ja esittäjät Suomen musiikkilistoilla vuodesta 1972*, s. 241. Helsinki: Otava, 2006. ISBN 978-951-1-21053-5.
8. ↑  Queen – Sheer Heart Attack (Album) norwegiancharts.com. Viitattu 13.10.2010.  (englanniksi)
9. ↑  Sheer Heart Attack (Bonus Track) - Queen Allmusic allmusic.com. Viitattu 13.10.2010.  (englanniksi)
10. 1 2 3 4 5 6 7 8 9  Robert Dimery: *1001 albumia, jotka jokaisen on kuultava edes kerran eläessään*, s. 328. Werner Söderström Osakeyhtiö, 2010. ISBN 978-951-0-36217-4.
11. 1 2 3 4 5 6 7 8 9 10 11  Greg Brooks & Gary Taylor: Sheer Heart Attack - Album Details queenonline.com. Viitattu 7.12.2011.  (englanniksi)
12. ↑  Chart Stats - Queen - Killer Queen chartstats.com. Viitattu 13.10.2010.  (englanniksi)
13. ↑  Queen AllMusic allmusic.com. Viitattu 13.10.2010.  (englanniksi)
14. 1 2  Queen - Royal Legend: Discography: Sheer Heart Attack queen.musichall.cz.  Arkistoitu 1.1.2013. Viitattu 7.12.2011.  (englanniksi)
15. ↑  The BPI (Arkistoitu – Internet Archive) (Britannian ääniteteollisuuden kauppayhdistys) (englanniksi)
16. ↑  The BPI (Arkistoitu – Internet Archive) (Britannian ääniteteollisuuden kauppayhdistys) (englanniksi)
17. 1 2 3  *Sheer Heart Attack*  2005. Queen Picture Hall. Viitattu 24.12.2006. (englanniksi)
18. ↑  "Sheer Heart Attack" Track Listing (Arkistoitu – Internet Archive) Andy's Queen Page (englanniksi)
19. ↑  "Killer Queen" Single Queen Picture Hall (englanniksi)
20. ↑  "Now I'm Here" Single Queen Picture Hall (englanniksi)

Aiheesta muualla
----------------

* Levyarvostelu *Rolling Stone* -lehdessä (Arkistoitu – Internet Archive) Bud Scoppa, julkaistu 8. toukokuuta 1975 (englanniksi)
* Levyarvostelu sivustolla *allmusic* Greg Prato (englanniksi)
* Sivustolle Queen Archives on koottu seuraavat albumin lehtiarvostelut:
	+ Winnipeg Free Press julkaistu 5. heinäkuuta 1975 (englanniksi)
	+ Phonograph Record John Mendelssohn, julkaistu maaliskuussa 1975 (englanniksi)
	+ Circus julkaistu maaliskuussa 1975 (englanniksi)

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Queen |
| --- |
|  |
| 
* **Brian May**
* **Roger Taylor**

* Freddie Mercury
* John Deacon

 |
|  |
| Studioalbumit | 
* *Queen*
* *Queen II*
* *Sheer Heart Attack*
* *A Night at the Opera*
* *A Day at the Races*
* *News of the World*
* *Jazz*
* *The Game*
* *Flash Gordon*
* *Hot Space*
* *The Works*
* *A Kind of Magic*
* *The Miracle*
* *Innuendo*
* *Made in Heaven*
* *The Cosmos Rocks*

 |
|  |
| Kokoelmat | 
* *Greatest Hits*
* *The Complete Works*
* *Greatest Hits II*
* *Queen Rocks*
* *The Crown Jewels*
* *Greatest Hits III*
* *Absolute Greatest*

 |
|  |
| Livetallenteet | 
* *Live Killers*
* *Live Magic*
* *Live at Wembley ’86*
* *Live at the Bowl*
* *Return of the Champions*
* *Queen Rock Montreal*

 |
|  |
| Muuta | 
* Diskografia
* *Bohemian Rhapsody* -elokuva (2018)

 |

 |